kardosdrur/scandi-wiki huggingface dataset:
Heidenheim an der Brenz

Heidenheim an der Brenz (eller bare Heidenheim) er en by i den tyske delstat Baden-Württemberg i det sydlige Tyskland. Den ligger ved grænsen til Bayern, omkring 17 km syd for Aalen og 33 km nord for Ulm. Heidenheim er administrationsby, og den største by i Landkreis Heidenheim. Heidenheim er handelscenter for Landkreis Heidenheim og hjemsted for industriselskabet Voith. Indbyggertallet passerede 20.000 indbyggere i 1925. Heidenheim har et administrativ samarbejde med kommunen Nattheim.

På toppen af bjerget Hellenstein med udsyn over byen, ligger det vigtigste landemærke Hellenstein Slot.

Beboerne i Heidenheim og dens omgivelser taler et speciel Swabisk dialekt.

Geografi 
Heidenheim ligger mellem 478 og 645 meters højde (moh.) mellem Albuch og Härtsfeld ved den nordlige ende af Schwäbische Alb i en udvidelse af floddalen ved Brenz; den kommer fra Königsbronn hvor den har sit udspring og løber gennem byområdet fra nord mod syd, gennem bydelene Aufhausen og Schnaitheim, gennem centrum, og til sidst gennem bydelen Mergelstetten, hvorfra den fortsæter mod syd mod Herbrechtingen.

Nabokommuner 
Følgende byer og kommuner grænser til Heidenheim an der Brenz (med uret fra nord): Aalen og Neresheim (Ostalbkreis), Nattheim (Landkreis Heidenheim), Syrgenstein (Landkreis Dillingen, Bayern) samt Giengen an der Brenz, Herbrechtingen, Steinheim am Albuch og Königsbronn (alle Landkreis Heidenheim).

Trafik 
Heidenheim ligger ved Brenzbanen som går fra Aalen via Heidenheim til Ulm.

Heidenheim ligger i nærheden af Autobahn A7 men nås også via B 19 og B 466.

Personer fra byen 
 1863: Alfred Meebold, botaniker, forfatter , anthropolog
 1891: Erwin Rommel, feltmarskal
 1911: Dieter Oesterlen, arkitekt i Hannover
 1933: Walter Kardinal Kasper, Katolsk Kardinal
 1953: Gerhard Thiele, astronaut

Litteratur 

 Württembergisches Städtebuch; Vol IV Part Baden-Württemberg vol 2 from Deutsches Städtebuch. Handbuch städtischer Geschichte – Commissioned by the Arbeitsgemeinschaft der historischen Kommissionen with the support of the Deutschen Städtetag, the Deutschen Städtebund and the Deutschen Gemeindetag, publisher Erich Keyser, Stuttgart, 1961
 About Aquileia, the Roman Heidenheim:
 G. Balle, Neues zum Reiterkastell Heidenheim. Archäologische Ausgrabungen in Baden-Württemberg 2000, pp 90–94.
 R. Sölch, Die Topographie des römischen Heidenheim. History and reports to the pre-historic and the early history of Baden-Württemberg 76, Stuttgart 2001

Eksterne henvisninger 

 Website of Heidenheim an der Brenz
 Opera Festival
 Nature Theater Heidenheim
 Sasse-Theater Heidenheim-Schnaitheim
 State Botanical Show Heidenheim 2006
 Heidenheim Infoportal 
 Protestant Church Heidenheim
 Heidenheimer Zeitung
 Displaced Persons Camp Heidenheim 
 Voith

Byer i Baden-Württemberg
Sankt Klemens

Sankt Klemens er en forstad i Odense S med , beliggende 15 km nordøst for Nørre Broby og 10 km syd centrum. Bydelen er vokset sammen med nabobydelen Bellinge via dennes bydel Bellingebro. Sankt Klemens grænser til Odense-bydelene Dyrup mod nordvest og Hjallese mod nordøst. Sankt Klemens deler postnummer 5260 med Fangel, Hjallese og Højby.

Sogn og kirke
Sankt Klemens hører til Stenløse Sogn. Stenløse Kirke ligger i den gamle landsby Stenløse, som er vokset sammen med Sankt Klemens. Kirken var helliget St. Clemens. ½ km nordvest for kirken nævner målebordsbladet en Sct. Clemens Kilde.

Faciliteter 
 Skt. Klemensskolen har 430 elever, fordelt på 0.-9. klassetrin. 140 børn er tilmeldt SFO, og indtil 4. årgang tilbyder skolen SFO2.Til skolen er knyttet idrætshal, store grønne arealer og multibane. I skolegården er der cykelbane. 
 Stenløse Sogns Lokalhistoriske Arkiv holder til på skolen og har udgivet fyldige årsskrifter siden 1992.

 Skt. Klemens-Fangel Idrætsforening (SKFIF) har en fodboldafdeling, med knap 200 medlemmer og en gymnastikafdeling med ca. 220 voksne medlemmer og ca. 150 børn.
 Gymnasterne og Skt. Klemens Badmintonklub træner i skolens gymnastiksal eller i Skt. Klemens Hallen.
 Enkelte gymnastikhold træner dog i fælleshuset i Skt. Klemensparken, der er en boligafdeling under Arbejdernes Boligforening Odense. Fælleshuset kan lejes af boligforeningens medlemmer og kan rumme op til 80 personer.
 Stenløse Forsamlingshus blev oprettet i den gamle landsby i 1904. Det har en stor sal til 90 personer og en lille sal til 30 personer.
 Rulkedalen Børnehus er normeret til 40 børn i børnehaven og 12 i vuggestuen.. Skt. Klemens Private Børnehave & Vuggestue har 16 ansatte.
 Byen har to supermarkeder.

Historie

Navnet 
Stenløse er nævnt første gang 1277-1286 i formen Stenløsæ. Forleddet er navneordet sten, som hentyder til det tykke lag af frådsten (kildekalk), der er aflejret ved Odense Å. Efterleddet er løse, der betyder eng eller græsgang.

Jernbanen 
Stenløse havde station på Odense-Nørre Broby-Faaborg Jernbane (1906-1954). Stationen blev lagt ½ km vest for Stenløse landsby. Da der i forvejen var en Stenløse Station på Frederikssundbanen, blev stationen opkaldt efter Stenløse Kirke. Målebordsbladet har den gamle stavemåde Sct. Clemens på stationen. Bebyggelsen ved stationen kom så til at hedde Sankt Klemens. Byen voksede stærkt, især efter banens tid.

Stationsbygningen, der er tegnet af arkitekt Emanuel Monberg, er bevaret på Svenstrupvej 29 B. Banens tracé er bevaret som to korte stier: gennem Svenstrupskoven mellem Sankt Klemens Vej 73 og Norddalen og fra Skovbakkevænget mod nordøst ind i Stenløse Skov.

Noter

Eksterne kilder/henvisninger 

 SDFE kortviser: Lave målebordsblade 1901-1971
 Stenløse Sogns Lokalhistoriske Arkiv: Årsskrift

Byer i Odense Kommune
Satellitbyer i Danmark
Ejlstrup

Ejlstrup kan henvise til flere stednavne i Danmark:
 Ejlstrup (Gribskov Kommune) – bebyggelse, ejerlav i Mårum Sogn, Gribskov Kommune
 Ejlstrup (Holbæk Kommune) – bebyggelse, ejerlav i Sønder Asmindrup Sogn, Holbæk Kommune
 Ejlstrup (Odense Kommune) – by i Ubberud Sogn, Odense Kommune

Se også:
 Ejlstrup Huse – bebyggelse, ejerlav i Ringsted Sogn, Ringsted Kommune
UNCED

UNCED,
FN's Miljø- og Udviklingskonference eller Rio-konferencen om Bæredygtig Udvikling (eng. The United Nations Conference on Environment and Development (UNCED), eller "Rio Summit", "Rio Conference", "Earth Summit") var en international FN konference i Rio de Janeiro i Brasilien mellem 3. og 14. juni 1992.

Samtidig blev der afviklet en alternativ udstilling og konference for de folkelige organisationer, Global Forum. På Global Forum vedtog NGO-deltagere en række tekster: 'Alternative Treaties', herunder en Debt Treaty (Traktat om gæld).

Til konferencen optrådte flere internationale musikere, blandt andet den amerikanske sanger og miljøforkæmper John Denver.

Se også 
 Agenda 21
 Brundtlandrapporten
 UNFCCC
 NGO network INFORSE
 bæredygtig udvikling
 Bæredygtighed

Eksterne henvisninger 
 UNCED under www.un.org

Noter 

Miljøkonferencer
FN
Økologi
Miljøpolitik
Helge Rungwald

Helge Iwan Rungwaldt (kendt som Helge Rungwald, født 23. juli 1906 på Frederiksberg – død 15. august 1960 i Middelfart) var en dansk skuespiller, sceneinstruktør og teaterdirektør.

Rungwald var søn af juvelér Lebrecht Rungwaldt (død 1912) og Waleska født Philipson (død 1953). Han var elev hos Holger Gabrielsen 1924-1925 og dimitterede fra Dansk Skolescene i 1927. Han fik sin scenedebut på Det Ny Teater i 1927 som Ivar i Svend Dyrings Hus. Han var ud over Det Ny Teater tilknyttet Odense Teater 1927-1929, Comediehuset 1929-1930 og Dagmarteatret 1930-1932. Han medvirkede desuden i gæste-operetter på Aarhus Teater, Betty Nansen Teatret, Riddersalen og hos Gerda Christophersen. I sæsonen 1935-1936 fungerede han som direktør for Riddersalen sammen med Per Knutzon, hvorefter han kom til Odense Teater som direktør. Frem til 1960 var han leder af den fynske landsdelsscene og tillige medvirkende i flere opsætninger. Han medvirkede kun i en enkelt spillefilm; Barken Margrethe af Danmark fra 1934.

1946 blev han Ridder af Dannebrog. Han var lærer ved Odense Elevskole, censor ved Det kgl. Teaters elevskole, medlem af Skuespillerforbundets bestyrelse og af Teaterkommissionen. Rundwald modtog B.T.s Gyldne Spore og Lensgreve F. Ahlefeldt-Laurvigs Legat 1959. Et mindelegat blev oprettet efter hans død.

Under Besættelsen blev Rungwald 20. februar 1945 forsøgt myrdet som offer for clearingmord. Han blev skudt ned og såret, men overlevede.

Helge Rungwald var gift tre gange; først med Jessie Rindom fra 1933, siden med Karen Sylvester-Hvid fra 1941 og med Birthe Backhausen fra 1949. Han er begravet på Assistens Kirkegård i Odense.

Referencer

Eksterne henvisninger 
 Helge Rungwald i Dansk Biografisk Leksikon
 
 

Personer fra Frederiksberg
Skuespillere fra Danmark
Teaterledere fra Danmark
Sceneinstruktører fra Danmark
Danskere i 1900-tallet
Ofre for nazismen fra Danmark
Personer i Dansk Biografisk Leksikon
Personer i Kraks Blå Bog (afdøde)
Riddere af Dannebrog
Jonathan Morgan

Jonathan Morgan (født Scott Gallegos den 5. februar 1966) er en amerikansk filminstruktør og pornostjerne, der har medvirket i omkring 500 film, ofte i komiske roller, og instrueret over 100 film, heraf flere under navnet Damian HellX.

Udvalgte film 
 The Creasemaster (1992)
 Haunted Nights (1994)
 The Face (1994)
 Latex (1995)
 Penetrator 2: Grudge Day (1995)
 A Clockwork Orgy (1995)
 Silver Screen Confidential (1996)
 Crazed (1997)
 Flashpoint (1998)
 Nurse Sadie (1998)
 Double Feature (1999)
 Desperate Love (1999)
 The Kissing Game (1999)
 Porn-o-matic 2000 (2000)
 Becoming Wet (2000)
 XXX Training (2001)
 Lust in America (2001)
 Turning Point (2002)
 Space Nuts (2003)
 The Assignment (2003)
 Falling from Grace (2003)
 Camp Cuddly Pines Powertool Massacre (2005)
 Becoming Carmen Hart (2006)

Litteratur 
 Nicolas Barbano: Pornoens Jim Carrey (PS Pige-Special nr. 4, 2004)

Eksterne kilder/henvisninger 

 

Filminstruktører fra USA
Pornomodeller fra USA
Egebæk

Egebæk er en lille by i Sydvestjylland med . Egebæk er beliggende nær Vadehavet seks kilometer syd for Ribe. Byen tilhører Esbjerg Kommune og er beliggende i Vester Vedsted Sogn. Byen deler byskilt med- og grænser op til nabostaden Hviding, under navnet Egebæk-Hviding.

Som indbygger i Egebæk er det  muligt at dyrke sport og motion, via medlemskab af klubben Hviding IF. Foreningen har hjemme ved Kultur- og Aktivitetscenter Egebæk-Hviding.

Kilder 

Byer i Esbjerg Kommune
Karl Gottlieb Bretschneider

Karl Gottlieb Bretschneider (født 11. februar 1776 i Sachsen, død 22. januar 1848) var en tysk rationalistisk teolog.

Bretschneider, som fra 1816 var generalsuperintendent i Gotha, har forfattet et stort antal skrifter i rationalistisk ånd, bl.a. en ordbog til det Nye Testamente (3. udgaven 1840), Handbuch der Dogmatik der evangelisch-lutherischen Kirche (4. udgaven 1838). Han har udgivet Melanchthons værker i Corpus Reformatorum (1834 ff.). Størst opsigt vakte hans skrift Probabilia (1820), der angriber Johannesskrifternes ægthed. Bretschneider har skildret sit liv i Aus meinem Leben (1851).

Teologer fra Tyskland
Endrup

Endrup er en landsby i Sydvestjylland med . Endrup er beliggende nær Esbjergmotorvejen syv kilometer nord for Bramming og 24 kilometer øst for Esbjerg. Byen tilhører Esbjerg Kommune og er beliggende i sognene Vejrup Sogn og Vester Nykirke Sogn.

Endrup var kendt for Endrup Andelsmejeri, som blev etableret i 1884 og var verdens ældste eksisterende andelsmejeri indtil mejeriet blev opkøbt af Arla Foods i 2017. Mejeriet fremstillede oste.

Eksterne henvisninger 
 Endrupby.dk

Kilder 

Byer i Esbjerg Kommune
Robert Devereux, 3. jarl af Essex

Robert Devereux, 3. jarl af Essex, (født 11. januar 1591, død 14. september 1646) var en engelsk adelsmand, søn af Robert Devereux, 2. jarl af Essex.

Essex, der som viceadmiral havde deltaget i den mislykkede ekspedition til Cadiz 1625 og 1639 anførte den mod skotterne sendte hær, stod under Karl I's kamp med parlamentet på dettes side. Han nægtede at betale tvangslån og havde del i gennemførelsen af petition of right, men som en pligtopfyldende og rolig natur holdt han sig i den følgende tid i baggrunden indtil 1640, da han tog afgjort parti mod kongen og var blandt de lorder, der nødte Karl til at sammenkalde det lange parlament.

Kongen søgte at vinde ham ved gunstbevisninger, men forgæves, og juni 1642 udnævntes han til anfører for parlamentets tropper. Han var personlig modig, men ingen dygtig feltherre og mægtede ikke at holde de kongelige tropper stangen. Da Essex efterhånden kom i opposition til de mere radikale elementer i parlamentet, nedlagde han sin kommando kort førend "selvfornægtelsesloven" (1645). Ved hans død udslukkedes jarletitlen.

Kilder 

 

Jarler fra England
Salmonsens
Hunderup

Hunderup kan henvise til flere stednavne i Danmark:
 Hunderup (Esbjerg Kommune) – en bebyggelse og et ejerlav i Hunderup Sogn, Esbjerg Kommune
 Hunderup (Odense) – et kvarter i Odense og et ejerlav i Thomas Kingos Sogn, Odense Kommune
 Hunderup var en firelænget gård i Skallerup Sogn i Vendsyssel hvor der har været skudehandel. I dag findes stadig Hunderup bæk.
Giengen an der Brenz

Den tidligere frie rigsstad Giengen eller Giengen an der Brenz er en by i den østlige del af den tyske delstat Baden-Württemberg i det sydlige Tyskland tæt ved grænsen til Bayern.

Geografi 
Giengen ligger i Landkreis Heidenheim, nordøst for Ulm, ved den sydlige ende af Schwäbische Alb. Den er den femtestørste by i Region Ostwürttemberg.
Floden Brenz der kommer fra Herbrechtingen i nordvest, løber gennem byen, syd om den gamle bydel, og løber videre mod sydøst mod Hermaringen. Byen ligger i en højde mellem 449 moh. ved vandværket Burgberg til 595 moh. ved Gewann Dornhäule ved kommunegrænsen til Heidenheim.

Den historiske pilgrimsrute, Jakobsvejen, til Santiago de Compostela i Spanien fører gennem Giengen. Giengen ligger ved den sydtyske delstrækning Nürnberg–Ulm–Konstanz, så byen blever besøgt af mange vandrende.

Historie 
Giengen er kendt tilbage til 1078, og den fik stadsret i det 13. århundrede. I det 16. århundrede blev Giengen protestantisk og blev næsten helt nedbrændt i 1634 under Trediveårskrigen. I 1803 mistede Giengen under mediatiseringen sin selvstændighed til Kongeriget Württemberg.

Eksterne henvisninger 

 Official website
 Unofficial website of Giengen/Brenz 

Frie rigsstæder
Tahmasp I

Tahmasp eller Tahmasb I () (22. februar 1514 – 14. maj 1576) var en indflydelsesrig shah af Iran, der havde den længste regeringstid af alle shaher af det Safavidiske dynasti. Han var søn af Ismail I og Shah-Begi Khanum.

Han kom til tronen, da han var 10 år i 1524, og i løbet af sin barndom havde han kun lidt magt og kom under kontrol af Qizilbash, et tyrkisk stammefolk, der dannede rygraden i safavidernes magt. Qizilbash-lederne kæmpede indbyrdes om retten til at være regenter for Tahmasp. Da han blev voksen, var Tahmasp i stand til at tage magten tilbage og kontrollere høvdingerne.

Referencer 

Safaviderne
Konger
Kongelige fra historiske riger
Herbrechtingen

Herbrechtingen er en by i den østlige del af den tyske delstat Baden-Württemberg i det sydlige Tyskland tæt ved grænsen til Bayern. Den ligger ved Brenz, 7 km syd for Heidenheim an der Brenz, og 28 km nordøst for Ulm.

Herbrechtingen er opstået omkring det tidligere Kloster Herbrechtingen, et kloster hvis historie går tilbage til 774 , da Karl den Store skænkede villa Hagrebertingas til abbed Fulrad fra Saint-Denis . Han stod senere bag oprettelsen af Kloster Herbrechtingen. I 1171 fratog kejser Frederik Barbarossa kloster Herbrechtingen købstadsretten. Det kom samtidig under Augustinerordenen.

15. Oktober 1805 var der omkring byen et slag mellem østrigske tropper og Napoleons.
Sauer (Mosel)

Sauer (tysk) eller Sûre (fransk) er en flod der løber i Belgien, Luxembourg og Tyskland. Den er en biflod til Mosel fra venstre med en total længde på 173 km. 

Floden har sit udspring nær Vaux-sur-Sûre i Ardennerne i den sydøstlige del af Belgien og løber østover og ind i Luxembourg nær Martelange. Vest for Esch-sur-Sûre løber den ud i en kunstig sø, Øvre Sûresjøen, som er ophav til  navnet på fransk,  og den luxembourgske kommune Lac de la Haute-Sûre. Efter at den har passeret gennem Ettelbruck og Diekirch danner den grænsen mellem Luxembourg og Tyskland de sidste 50 km før den efter Echternach munder ud i Mosel ved Wasserbillig. Floderne Wiltz, Alzette, Hvide Ernz, Sorte Ernz, Our og Prüm er bifloder.

Eksterne henvisninger 
 Obersauer naturpark

Floder i Belgien
Floder i Luxembourg
Floder i Rheinland-Pfalz
Marie Søderberg

Marie Tourell Søderberg (født 26. juli 1988 på Nørrebro, København) er en dansk skuespiller.

Hun var allerede som barn og ung i rampelyset i Eventyrteatret og i DRs lørdagsprogram ’TV-tjekket’. Som gymnasieelev spillede hun om aftenen rollen som Janni Spies i Nikolaj Cederholms teaterversion af  ’Simon Spies’ på Østre Gasværk. Også instruktøren Kaspar Munk havde blik for hendes talent, som det udfoldede sig i hans prisbelønnede ungdomsfilm ’Forsvunden’ fra 2005.

Efter studentereksamen fra Sankt Annæ Gymnasium i 2007 tog Marie Tourell Søderberg til New York for at studere ved Lee Strasberg Theatre and Film Institute. Efter sin afgang fra Den Danske Scenekunstskole i Odense (2008-12) debuterede hun i DRs store tv-serie ’1864 – Brødre i Krig’, hvor hun i en bærende rolle som Inge, den kønne og belæste godsforvalterdatter, var genstand for to brødres begær. I Ole Christian Madsens generationsportræt ’Steppeulven’ (2015) spillede hun den unge fredsaktivist Iben Nagel Rasmussen, hvis kæreste Eik Skaløe skrev og sang om sin Itsi Bitsi, der trods 60-tidsånden forblev hans eneste ene. Filmrollerne som Inge og Iben førte til Robert-nomineringer i 2014 og 2015 for bedste kvindelige hovedrolle.

Siden da har Marie Tourell Søderberg været vidt omkring. I Edison-opsætningen af  ’Engle i Amerika’ var hun den valiumafhængige Harper på flugt fra et glædesløst ægteskab med en skabsbøsse. I Folketeatrets turnéforestilling ’Mio min Mio’ fik den svenske instruktør Moqi Simon Trolin hende til at forvandle sig overbevisende til den 9-årige dreng Mio, der kæmper mod det onde i verden. Trolin engagerede hende efterfølgende i den dansk-svenske forestilling om ’Stockholms Blodbad’ på Malmö stadsteater. 2017 gæstede hun tv-serien ’Herrens veje’ som Christiania-kunstneren Nanna, der var ungdomskæreste med præstesønnen Christian. Hun havde titelrollen i den færøske spillefilm ’Nina’ (2018) om en ung og psykisk skrøbelig kvindelig forfatter. I efteråret  2018 spillede hun præstedatter i Republique´s madteaterforestilling ’Babettes Gæstebud’.

Ved siden af sit primære arbejde med film og teater har hun skrevet bestselleren ’Hygge: The Danish Art of Happiness’. Den udkom i 2016 på det engelske forlag Penguin og er siden oversat til bl.a. tysk, fransk, italiensk, spansk, polsk, koreansk, japansk og mandarin.

Filmografi

Film

Tv-serier

Teater

Referencer

Eksterne henvisninger 
 Man skal blive rørt og rusket af kulturen Kristeligt Dagblad

 

Skuespillere fra Danmark
Studenter fra Sankt Annæ Gymnasium
Stanisław Komorowski

Stanisław Jerzy Komorowski (født 18. december 1953, død 10. april 2010) var en polsk politiker og fysiker, der fungerede som viceminister for Polens forsvarsminister fra 2007 indtil sin død i 2010.

Han blev uddannet fysiker ved University of Warsaw . I 1985 modtog han sin doktorgrad. I perioden 1978-1990 var han forskningsstipendiat ved instituttet for fysisk kemi.

Han omkom under et flystyrt den 10. april 2010, sammen med bl.a. Polens præsident Lech Kaczyński.

Omkomne under flyulykken ved Smolensk 10. april 2010
Politikere fra Polen
Fysikere fra Polen
Sydøstfyn

Sydøstfyn betegner den sydøstlige del af Fyn. 

Mod nord afgrænses området af Øksendrup og Svindinge og mod syd af Skårup, mens Sydøstfyn mod vest grænser op til Midtfyn, hvor skellet går ved Gislev. Sydøstfyn overlapper Østfyn og Sydfyn, og området tilhører da også administrativt Nyborg Kommune og Svendborg Kommune.
 
Det svarer til størstedelen af det gamle Gudme Herred – dog minus de tre vestlige: Ringe, Ryslinge og Gislev -og plus Skårup syd for herredet. 

Følgende sogne er således omfattet: 
 Øksendrup Sogn
 Svindinge Sogn
 Langå Sogn 
 Gudbjerg Sogn
 Gudme Sogn
 Hesselager Sogn
 Brudager Sogn
 Oure Sogn
 Vejstrup Sogn
 Skårup (Svendborg Kommune)

Hvorvidt landsbyerne Ørbæk eller Frørup syd for Nyborg tilhører Østfyn, eller om Skaarup (nord for Svendborg) reelt ligger på Sydfyn eller opfattes som en del af Sydøstfyn er der delte meninger om. Grænseområderne kan således siges at tilhøre begge geografiske områdebetegnelser.

Eksterne 
Svendborg Kommune  har en opdeling i lokalområder, hvor Sydøstfyn rimelig godt dækkes af: Gudme-Hesselager samt Skårup-Oure. 

Mod nord dækker Nyborg Kommune dog et område, som burde findes som lokalområde på: Lokalplaner

Fyn
Svendborg Brakes

Svendborg Brakes A/S er en dansk virksomhed, der fremstiller bremsesystemer til bl.a. vindmølle-, offshore-, kran- og mineindustrien. Virksomheden beskæftiger 190 ansatte og omsætter for 555 mio. kr. Den ligger i Vejstrup nordøst for Svendborg.

Virksomheden blev grundlagt som Svendborg Maskinfabrik i 1884 og fremstillede dengang maskiner til fabrikker. I 1989 specialiserede man sig i skivebremser med overtagelsen af Hägglunds Drives. Samtidig blev navnet ændret til det nuværende.

Svendborg Brakes er i dag en global virksomhed, der foruden i Vejstrup har produktion i Tyskland og Kina samt kontorer i en lang række lande. I 2008 solgte ejerne Jan Struve og Erik Skjærbæk virksomheden for 3,4 mia. DKK. Køberen var kapitalfonden Doughty Hanson & Co., der også ejer LM Wind Power. I 2013 blev virksomheden solgt videre til amerikanske Altra Holdings for 80,1 mio. €, altså med et tab på 2,8 mia. DKK.

Noter

Kilder/eksterne henvisninger 
 Svendborg Brakes: Our story 

Danske virksomheder etableret i 1884
Brakes
Fremstillingsvirksomheder i Danmark
Andrzej Karweta

Andrzej Karweta (11. juni 1958 – 10. april 2010) var viceadmiral ved den polske flåde og øverstkommanderende fra november 2007.

Han startede med at gøre tjeneste ved den 13. minestryger division i Hel i 1982. I perioden 1992-1996 var han stabschef ved 2. kommando.

I 2002 blev han næstkommanderende for Underwater Warfare-divisionen i Supreme Allied Command Atlantic (SACLANT), og var en polsk repræsentant ved SACLANTs hovedkvarter. Den 3. maj 2007 blev han forfremmet til kontreadmiral. Og den 11. november 2007 blev han forfremmet til viceadmiral.

Han omkom under et flystyrt den 10. april 2010, sammen med bl.a. Polens præsident Lech Kaczyński.

Eksterne henvisninger 

Militærfolk fra Polen
Omkomne under flyulykken ved Smolensk 10. april 2010
Offshore

Offshore (engelsk: "væk fra kysten") betegner havområder langt fra kysten, særligt områder, hvor der drives olierelateret virksomhed som f.eks. boreplatforme. Man taler i den forbindelse også om offshoreteknologi. 

Historisk har offshoreindustrien primært bestået af olie- og gasselskaber som DONG Energy, men i de senere år er også vindmølleproducenterne blevet aktive på havet i kraft af opførelsen af flere havvindmølleparker.

Olieudvinding